Γκρίμα

Η Γκρίμα (γερμ. Grimma, άνω σορβ. Grima) είναι πόλη της ανατολικής Γερμανίας, στη Σαξονία, με 28.205 κατοίκους στο τέλος του 2022. Είναι κτισμένη στην αριστερή όχθη του ποταμού Μούλντε και απέχει 25 χιλιόμετρα νοτιοανατολικά από τη Λειψία, στο  Διαμέρισμα της οποίας ανήκει. Ακόμα πιο κοντά βρίσκεται η πόλη Βούρτσεν. Η Γκρίμα υποφέρει κατά καιρούς από πλημμύρες του Μούλντε.

Προάστια
Σήμερα η πόλη υποδιαιρείται σε δέκα προαστιακούς δημοτικούς τομείς (μετά τη συγχώνευση άλλων οκτώ με την κυρίως πόλη στις αρχές του 21ου αιώνα), τους εξής:

 Ντέμπεν (Döben)
 Χόνσταντ (Hohnstädt)
 Χέφγκεν (Höfgen)
 Μπάγιερσντορφ (Beiersdorf)
 Κάντιτς (Kaditzsch)
 Σκόρτιτς (Schkortitz)
 Νάουνντορφ (Naundorf)
 Νέουνιτς (Neunitz)
 Γκρέχβιτς (Grechwitz)
 Ντόρνα (Dorna)

 Ιστορικά στοιχεία 
Η πόλη ιδρύθηκε από Σόρβους αλλά η χρονολόγηση των απαρχών της είναι αμφιλεγόμενη: σύμφωνα με κάποιους ιστορικούς αναφέρεται για πρώτη φορά το έτος 1065, ενώ άλλοι τοποθετούν την ίδρυσή της περί το 1170. Οι Μαργράβοι του Μάισεν και οι Εκλέκτορες της Σαξονίας διέμεναν συχνά στο κάστρο της Γκρίμα.

Η πόλη επιλέχθηκε ως ένα από τα τρία κρατικά εσωτερικά σχολεία-οικοτροφεία για την ελίτ, τα λεγόμενα «Πριγκιπικά Σχολεία της Σαξονίας», το 1550. Ο σκοπός αυτών των σχολών ήταν να εκπαιδεύσουν τους μελλοντικούς ανώτερους δημοσίους λειτουργούς και να τους προετοιμάσουν για περαιτέρω σπουδές στα πανεπιστήμια, για αυτό και ορισμένες ιστορικές προσωπικότητες συνδέονται βιογραφικά με αυτή τη μάλλον μικρή πόλη. Το Γυμνάσιο του Αγίου Αυγουστίνου εξακολουθεί να υπάρχει σήμερα ως ένα από τα λίγα δημόσια οικοτροφεία στη Σαξονία.

Η Γκρίμα ήταν η σκηνή κάποιων φημισμένων δικών μαγισσών μεταξύ του 1494 και 1701. Τουλάχιστον δύο γυναίκες εκτελέστηκαν ως μάγισσες.Manfred Wilde: Die Zauberei- und Hexenprozesse in Kursachsen, Κολωνία-Βαϊμάρη-Βιέννη 2003, σσ. 508 κ.ε.

Τον 19ο αιώνα η πόλη βρέθηκε πάνω στη δεύτερη σιδηροδρομική γραμμή ανάμεσα στη Λειψία και στη Δρέσδη (μέσω Μάισεν), οπότε γνώρισε σημαντική ανάπτυξη και το 1890 ο πληθυσμός της έφθασεThe Century Cyclopaedia of Names, επιμ./συντονισμός Benjamin E. Smith, έκδ. De Vinne Press, Νέα Υόρκη 1894 τους 8.957 κατοίκους.

Η Γκρίμα επηρεάσθηκε από τις ευρωπαϊκές πλημμύρες του 2013. Τότε είχαν ήδη ξεκινήσει έργα για την κατασκευή αναχωμάτων, αλλά η ολοκλήρωσή τους είχε καθυστερήσει εξαιτίας τοπικών αντιδράσεων.spiegel.de 2013: Versäumter Hochwasserschutz: «Diese Flut kommt vier Jahre zu früh» Μια δεκαετία νωρίτερα, στις πλημμύρες του 2002, ο ποταμός Μούλντε είχε γκρεμίσει την παλαιά γέφυρα Pöppelmannbrücke και είχε προκαλέσει σημαντικές ζημιές σε μερικά κτήρια της πόλεως.

 Η πόλη φιλοξενεί πολλά ιστορικά κτίσματα, μεταξύ των οποίων το παλαιό δημαρχείο, κτήριο του 1442 και το προαναφερθέν Γυμνάσιο του Αγίου Αυγουστίνου, γνωστό και ως Fürstenschule, που κτίσθηκε στη θέση μιας παλαιάς μονής των Αυγουστινιανών το 1550, καθώς και μια σχολή ζυθοποιίας.

 «Αδελφές πόλεις» 
Η Γκρίμα είναι «αδελφοποιημένη» με τις εξής 4 πόλεις:

  Μπρον της Γαλλίας
  Λεντιούκ του Καναδά
  Ρύντεσαϊμ της Γερμανίας
  Βάινγκαρτεν Βυρτεμβέργης της Γερμανίας

 Αξιοσημείωτα πρόσωπα 
Στην Γκρίμα γεννήθηκαν μεταξύ άλλων και οι εξής:

 Δούκας Αλβέρτος Γ΄ της Σαξονίας (1443-1500)
 Αικατερίνη της Σαξονίας (1468-1524), αρχιδούκισσα της Αυστρίας
 Γκέοργκ Ελίας Μύλερ (1850-1934), πειραματικός ψυχολόγος
 Έριχ Βάσνεκ (1887-1970), σκηνοθέτης, φωτογράφος και σεναριογράφος του κινηματογράφου
 Ούλριχ Μύε (1953-2007), ηθοποιός
 Όλαφ Μπάγιερ (γενν. 1957), αθλητής του στίβου (δρομέας ημιαντοχής)

Παραπομπές

 Εξωτερικοί σύνδεσμοι 



Κατηγορία:Πόλεις της Σαξονίας